РЕПУБЛИКА СРБИЈА

НАРОДНА СКУПШТИНА

Одбор за заштиту животне средине

19 Број: 06-2/32-14

9. маја 2014. године

Б е о г р а д

ЗАПИСНИК

ПРВЕ СЕДНИЦЕ OДБОРА ЗА ЗАШТИТУ ЖИВОТНЕ СРЕДИНЕ,

ОДРЖАНЕ 9. МАЈА 2014. ГОДИНЕ

 Седница је почела у 11,00 часова.

 У складу са чланом 25. став 2. Пословника Народне скупштине, седницом је, до избора председника Одбора, председавао народни посланик Момо Чолаковић, најстарији члан Одбора.

 Поред председавајућег, седници су присуствовали чланови Одбора: Бранислав Блажић, Владимир Петковић, Андриана Анастасов, Бобан Бирмачевић, Јездимир Вучетић, Соња Влаховић, Ивана Стојиљковић, Гордана Зорић, Виолета Лутовац, Миљана Зиндовић, Дејан Николић, Ђорђе косановић, Нада Лазић и Иван Карић.

 Седници нису присуствовали чланови Одобра, нити њихови заменици: Ивана Динић и Шаип Камбери.

За ову седницу одређен је следећи

Д н е в н и р е д

 1. Избор председника Одбора;

 2. Избор заменика председника Одбора.

 Прва тачка дневног реда **- Избор председника Одбора**

 На предлог председавајућег, народног посланика Моме Чолаковића, Одбор је једногласно изабрао народног посланика Бранислава Блажића за председника Одбора.

 У дискусији су учествовали и подржали предлог за избор председника Одбора чланови Одбора: Владимир Петковић, Гордана Зорић и Иван Карић.

 Председник Одбора, Бранислав Блажић, истакао је да Одбор очекује озбиљан посао, нарочито када се ради о преговорима о приступању Европској унији – Поглавље 27, у којима Одбор треба да да активан допринос. Указао је на значај заштите животне средине у Европској унији и нагласио да је једна трећина прописа Европске уније из ове области. Нагласио је да је потребно развити свест о томе, како код грађана, тако и код доносилаца одлука. Одбор ће разматрати сваки документ који Влада буде доносила према Европској унији, јер је неопходно да истинито представимо стање у овој области, јер Европска унија инсистира на томе да се ништа не прећути.

 Друга тачка дневног реда **- Избор заменика председника Одбора**

 Изабрани председник Одбора, народни посланик Бранислав Блажић, преузео је председавање седницом Одбора и за заменика председника Одбора предложио народног посланика Ивана Карића. Одбор је једногласно изабрао народног полсаника Ивана Карића за заменика председника Одбора.

Седница је закључена у 11,20 сати.

 СЕКРЕТАР ПРЕДСЕДНИК

 Милица Башић Бранислав Блажић